《摸鱼儿 为赵懒窝寿》
宋代·张矩

猛思量、懒窝初度，鲁云呈瑞时节。平山杨柳苍茫外，犹是乡关节月。

春漏泄。定知有、梅花先向江南发。烟波梦阔。谩约住西风，呼将塞雁，把酒为君说。

君看取，世道羊肠屈折。依然熟路轻辙。林泉暂洗经纶手，桐柏夜香熏彻。

趋魏阙。指天上星辰，平步仪清切。蟠桃未结。待做著功名，却寻曼倩，相与带花折。

作者简介：润州人，字方叔，号芸窗。理宗淳祐中为句容令。宝祐中历江东制置司参议、机宜文字，转参议官。有《芸窗词》。